## Odluka o uvjetima i načinu obavljanja devizne dokumentarne kontrole

### NN 115/1993 (27.12.1993.), Odluka o uvjetima i načinu obavljanja devizne dokumentarne kontrole

# NARODNA BANKA HRVATSKE

Na temelju članka 89. stavak 2. Zakona o osnovama deviznog sustava,
deviznog poslovanja i prometu zlata ("Narodne novine", br. 91A/93)
i članka 67.1. točka 23) Zakona o Narodnoj banci Hrvatske ("Narodne
novine", br. 74/92, 26/93 i 79/93) Savjet Narodne banke Hrvatske,
na sjednici održanoj 22. prosinca 1993. godine, donio je

## ODLUKU

### o uvjetima i načinu obavljanja devizne dokumentarne kontrole

I.

Radi obavljanja devizne dokumentarne kontrole izvoza i uvoza robe i
određenih usluga domaće pravne osobe dužne su Narodnoj banci Hrvatske dostavljati
isprave, dokumentaciju i podatke na način i u roku propisanim ovom odlukom.

II.

Narodna banka Hrvatske obavlja deviznu dokumentarnu kontrolu:

1. izvoza i uvoza robe;

2. izvoza i uvoza određenih usluga i to:

a) izvođenja investicijskih radova u inozemstvu;

b) poslova reexporta;

c) izvoza i uvoza opreme u zakup;

d) oplemenjivanje robe i popravka robe;

e) montaže izvezene odnosno uvezene robe.

III.

Domaće pravne osobe koje obavljaju vanjskotrgovinski promet iz točke
II. dostavljaju Narodnoj banci Hrvatske:

1. fotokopiju rješenja o upisu u sudski registar vanjskotrgovinske djelatnosti
koji izdaje nadležni sud, izmjene i dopune rješenja o upisu i rješenja
o brisanju iz sudskog registra u roku od 30 dana od dana upisa odnosno
brisanja iz sudskog registra;

2. fakture po poslovima usluga iz točke II pod 2. (osim po poslovima
izvođenja investicijskih radova u inozemstvu i oplemenjivanja robe), do
15. u tekućem mjesecu za protekli mjesec;

3. po poslovima izvođenja investicijskih radova u inozemstvu podnosi
se pregled privremenih situacija šestomjesečno i to do 31. srpnja tekuće
godine za prvo polugodište, a do 31. siječnja iduće godine za drugo polugodište
prethodne godine.

U pregled se unose svi podaci: naziv nosioca posla, broj pod kojim je
ugovor zaveden u evidenciji domaće pravne osobe-nosioca posla, vrijednost
naplaćenog avansa u valuti, broj situacije i datum ovjere situacije, vrijednost
situacije u valuti, datum obavljene naplate, vrijednost naplate, odbici
(avans, garantni depozit i dr.).

Nakon završetka investicijskih radova domaće pravne osobe dužne su na
temelju podataka iz knjigovodstva podnositi obračun obavljenih radova po
svakom sklopljenom ugovoru u roku od 60 dana od dana završetka tih radova.

U obračun se unose podaci o realizaciji ugovora (vrijednost obavljenih
radova, izvanredni prihod, izvanredni rashod i ukupna naplata), podaci
o troškovima (u zemlji i u inozemstvu), rezultat poslovanja (dobit - gubitak).

Osim obračuna domaće pravne osobe dužne su po završetku investicijskih
radova u inozemstvu pružiti dokaz o prijenosu deviza s računa kod inozemnih
banaka ra račune domaćih banaka;

4. po poslovima reexporta podnosi se obračun o obavljenom poslu;

5. dokument ovlaštene banke o obavljenoj naplati koji se upotrebljava
u platnom prometu s inozemstvom u koji se unose podaci: broj i datum ugovora,
šifra vrste posla, broj i datum izvozne carinske deklaracije i razlike.

Ako se naplata odnosi na više ugovora i izvoznih carinskih deklaracija
domaće pravne osobe, uz dokument ovlaštene banke, podnose Pregled priljeva
deviza prema podacima iz obrasca koji je sastavni dio ove odluke.

Po poslovima po kojima se izvoz robe i usluga naplaćuje uvozom robe
i usluga domaće pravne osobe u preglede priljeva deviza unose podatke o
ocarinjenoj robi odnosno obavljenoj usluzi.

Dokument o obavljenoj naplati odnosno pregled priljeva deviza podnosi
se petnaestodnevno;

6. dokument o pravdanju razlike u vrijednosti nastale u poslovanju s
inozemstvom u roku od 60 dana od dana izvoza robe odnosno obavljene određene
usluge;

7. prijevod ugovora sa stranom osobom i fotokopiju rješenja o upisu
u poseban registar kod ministarstva nadležnog za gospodarske odnose s inozemstvom
po poslovima izvođenja investicijskih radova u inozemstvu i poslovima dugoročne
proizvodne kooperacije u roku 30 dana od upisa u registar;

8. specifikaciju o obavljenom izvozu preko poštanskih pošiljaka, knjiga,
časopisa i drugih publikacija, jedanput mjesečno, a najkasnije do posljednjeg
dana u tekućem mjesecu za sve primljene odnosno izdane fakture u proteklom
mjesecu:

9. ovjeren prijepis sklopljenog ugovora o izvozu i uvozu električne
energije i o uvozu plina u roku od 30 dana od dana kada je ugovor sklopljen.

IV.

Na temelju podataka iz carinskih deklaracija dobivenih od Carinske uprave
Republike Hrvatske preko Državnog zavoda za statistiku Republike Hrvatske,
dokumenata o naplatama i plaćanjima prema inozemstvu, te faktura i drugih
isprava, Narodna banka Hrvatske obavlja deviznu dokumentarnu kontrolu izvoza
i uvoza robe i određenih usluga.

V.

Domaće pravne osobe koje obavljaju vanjskotrgovinski promet dostavljaju
Narodnoj banci Hrvatske izvješća o stanju potraživanja po ostvarenom izvozu
robe i usluga do 10-og u mjesecu za protekli mjesec.

Uputu za provedbu točke V. donosi guverner Narodne banke Hrvatske.

VI.

Ova odluka stupa na snagu danom objave u "Narodnim novinama".

Obr. 202/93.

Zagreb, 22. prosinca 1993.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 115/1993-2220